Jørn Dohrmann (DF), 2004-05-27:
Jeg vil da godt starte med at takke for de positive tilkendegivelser, der trods alt har været til det her beslutningsforslag.
Vi mener i hvert fald i Dansk Folkeparti, at det er vigtigt, at vi ikke kun en gang imellem har fokus på det her problem, men hele tiden.
Derfor er sikkerheden i de indre danske farvande et så vigtigt emne, at vi alle sammen her i Folketingssalen bør kunne enes om at nå nogle nødvendige fremskridt på området.
Derfor har vi selvfølgelig også fremsat de her ting.
Men jeg vil godt sige til økonomi- og erhvervsministeren, at vi selvfølgelig er glade for, at der er fremlagt en plan over, hvad man har af initiativer, der skal ske på det her område, og det vil vi selvfølgelig også gerne give vores anerkendelse til ministeren af.
Vi vil selvfølgelig også sige, at det er godt.
Vi tror på, at det sker på grund af, at vi netop har fremsat et beslutningsforslag her, som sætter det i højsædet.
Men vi må også sige, at det er et stigende problem, når vi i dag ser 60.000 skibe komme igennem de danske farvande, og vi ved, at der er flere og flere skibe, der kommer igennem.
Dermed stiger risikoen også for, at der vil ske uheld.
Netop derfor er vi nødt til at se på: Er der nogle steder, hvor vi har en større fare for, at der sker nogle uheld?
Det kunne bl.a. være omkring olie, kemikalier og det her radioaktive materiale.
Det kunne bl.a. ske ved at indføre lodser om bord. Men selvfølgelig anerkender vi også mange af de andre forslag, som ministeren er kommet med i sin rapport, for de skal også indgå i det videre arbejde.
Men vi mener også, når vi ser tilbage i tiden, omkring alkoholpromillegrænsen for skibspersonalet, at der bør vi gå ind og indføre en alkoholpolitik, en alkoholgrænse, da vi også ser inden for skibsfarten, at der er mange persontransporter, store færger, hvor det kan gå gruelig galt.
Derfor bør der også være grænser, som dem vi har set
inden for luftfarten, hvor man har en minimumsgrænse
Der ligger den på 0,2.
Det bør man også indføre, når vi har persontransporter med skibe.
Det kan også være et fragtskib, der sejler ind i en færge.
Dermed skal man ikke fritage fragtskibene, for selvfølgelig skal de også være inde under det her.
Jeg mener også, at man skal se på grænsen til de, man kan sige, personlige sejlskibe. Nogle af dem er jo nogle store luksuspramme, som stadig væk hører under sejlskibe.
Er det ikke også rimeligt, at man ikke er fuld, når man sejler rundt og er til fare for måske et stort tankskib?
Det må vi prøve at se på, når vi skal skrive den her beretning.
Jeg synes selvfølgelig også, at de ting, som vi kan blive enige om i beslutningsforslaget er noget man kan gå ind og støtte, skal vi selvfølgelig støtte.
Hvad angår det med at opsige traktaten, jamen der vil jeg også foreslå, at regeringen tager det med de penge, der mangler at blive indkradset her, op.
Hvis man ikke vil være med til at opsige den, må man gøre en aktiv indsats for at få de penge kradset ind.
90 lande er med i en forsikringsordning, men der må jeg sige, at det jo stadig væk ikke omfatter alle lande.
Derfor er vi nødt til at lægge et pres, så landene kommer ind under dem, og så de har en forsikring, som kan betale hele summen.
Vi mener ikke i Dansk Folkeparti, at man bare kan sætte penge på, hvis der sker et udslip, et uheld.
Her skal vi tænke på, at det er natur og miljø, og vi vil ikke bare lade stå til, så natur og miljø, som er unikt i Danmark, går til på et senere tidspunkt.
Vi er nødt til at tage fat nu.
Vi ved, at de miljøforureninger, som vi har set ved andre skibskatastrofer, også kan ske i Danmark, og det ønsker vi ikke på nogen tidspunkter eller på nogen områder.
Derfor er vi nødt til at gå ind og gøre det sådan, at det ikke sker her.
Men jeg hører en positiv stemning fra mange af ordførerne, som har været på talerstolen.
De kunne ikke støtte hele forslaget, men der var elementer i forslaget, som de alle sammen var positive over for.
Det glæder jeg mig selvfølgelig over, og vi i Dansk Folkeparti vil selvfølgelig blive ved med at holde regeringen på ret kurs på det her område, så der også sker noget i fremtiden.
Men jeg vil gerne takke for alle de positive meldinger, som er kommet fra de forskellige partier, selv om de ikke kunne støtte hele forslaget. Men i hvert fald føler jeg, at vi er kommet et lille skridt videre med arbejdet, og vi vil selvfølgelig følge op på det i den kommende tid.